**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί Χαρουπιών (Τροποποιητικός) Νόμος του 2023»**

**Παρόντες:**

Κυριάκος Χατζηγιάννης, πρόεδρος Ανδρέας Πασιουρτίδης

Αβέρωφ Νεοφύτου Πανίκος Λεωνίδου

Νίκος Σύκας Χρύσης Παντελίδης

Κώστας Κώστα Μιχάλης Γιακουμή

Γιαννάκης Γαβριήλ Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή στις 23 Μαρτίου 2023 από τον κ. Κυριάκο Χατζηγιάννη, βουλευτή εκλογικής περιφέρειας Αμμοχώστου, σε δύο συνεδρίες της, που πραγματοποιήθηκαν στις 16 και 23 Μαΐου 2023. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Γεωργίας, Αγροτικής Ανάπτυξης και Περιβάλλοντος και του Ινστιτούτου Γεωργικών Ερευνών του ίδιου υπουργείου, του Τμήματος Τελωνείων του Υπουργείου Οικονομικών, της Επιτροπής Προστασίας του Ανταγωνισμού, της Συνεργατικής Ομοσπονδίας Χαρουπιών Λεμεσού και βιοτεχνιών επεξεργασίας χαρουπιών.

H Αστυνομία Κύπρου, η Νομική Υπηρεσία της Δημοκρατίας, η Ομοσπονδία Εργοδοτών και Βιομηχάνων (ΟΕΒ), το Κυπριακό Εμπορικό και Βιομηχανικό Επιμελητήριο (ΚΕΒΕ), η Παγκύπρια Οργάνωση Βιοτεχνών Επαγγελματιών Καταστηματαρχών (ΠΟΒΕΚ) και η Συνεργατική Ομοσπονδία Χαρουπιών Πάφου, παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

Σημειώνεται ότι κατά τη συζήτηση της πρότασης νόμου παρευρέθηκε επίσης το μέλος της επιτροπής κ. Ηλίας Μυριάνθους.

Σκοπός του προτεινόμενου νόμου, όπως αυτός αρχικά κατατέθηκε στη Βουλή, είναι η τροποποίηση του περί Χαρουπιών (Απόβαρο) Νόμου, ώστε να απαγορευθεί η συλλογή ή/και μεταφορά ή/και εμπορία άγουρων χαρουπιών.

Όπως επισημαίνεται στην αιτιολογική έκθεση που συνοδεύει την πρόταση νόμου, η ρύθμιση κρίνεται αναγκαία για την προστασία της ντόπιας παραγωγής και εμπορίας χαρουπιών, για τον περιορισμό των ζημιών στα εν λόγω δέντρα οι οποίες προκαλούνται από τη συλλογή άγουρων χαρουπιών, καθώς και για τη μεγιστοποίηση του οφέλους τόσο των παραγωγών όσο και των ιδιοκτητών χωραφιών με χαρουπιές από την εμπορία χαρουπιών. Επιπροσθέτως, με την εν λόγω ρύθμιση σκοπείται η αντιμετώπιση του φαινομένου της κλοπής άγουρων χαρουπιών με σκοπό την παράνομη εμπορία τους για πρόσκαιρο κέρδος.

Στο πλαίσιο της συζήτησης της πρότασης νόμου ενώπιον της επιτροπής, ο εκπρόσωπος του Ινστιτούτου Γεωργικών Ερευνών και εκπρόσωποι βιοτεχνιών επεξεργασίας χαρουπιών εισηγήθηκαν τον καθορισμό συγκεκριμένης ημερομηνίας μετά την πάροδο της οποίας θα επιτρέπεται η συγκομιδή χαρουπιών, και ειδικότερα τη 15η Αυγούστου κάθε ημερολογιακού έτους.

Στο πλαίσιο της συζήτησης, την επιτροπή απασχόλησαν μεταξύ άλλων ο καθορισμός της χρονικής περιόδου απαγόρευσης της συλλογής, μεταφοράς ή/και εμπορίας χαρουπιών και το ενδεχόμενο παροχής εξουσίας στον Υπουργό Γεωργίας, Αγροτικής Ανάπτυξης και Περιβάλλοντος να παραχωρεί κατ’ εξαίρεση άδεια συλλογής, μεταφοράς ή/και εμπορίας χαρουπιών σε οποιοδήποτε ενδιαφερόμενο πρόσωπο.

Με βάση τα πιο πάνω, η επιτροπή αποφάσισε όπως τροποποιήσει το κείμενο της πρότασης νόμου, έτσι ώστε:

1. να απαγορεύεται η συλλογή, μεταφορά ή/και εμπορία χαρουπιών πριν από συγκεκριμένη ημερομηνία την οποία καθορίζει ο Υπουργός Γεωργίας, Αγροτικής Ανάπτυξης και Περιβάλλοντος με διάταγμά του, το οποίο δημοσιεύεται στην Επίσημη Εφημερίδα της Δημοκρατίας,
2. να απαλειφθούν ο όρος «άγουρο χαρούπι» και η ερμηνεία του και
3. να δύναται ο Υπουργός Γεωργίας, Αγροτικής Ανάπτυξης και Περιβάλλοντος, κατόπιν υποβολής ενώπιόν του γραπτής αίτησης από οποιοδήποτε ενδιαφερόμενο πρόσωπο και εφόσον ικανοποιηθεί από τους προβαλλόμενους στην εν λόγω αίτηση λόγους, να επιτρέπει σε αυτό τη συλλογή, μεταφορά ή/και εμπορία χαρουπιών πριν από την προβλεπόμενη στο υπουργικό διάταγμα ημερομηνία.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών της κοινοβουλευτικής ομάδας του Δημοκρατικού Συναγερμού, των μελών της βουλευτών της κοινοβουλευτικής ομάδας ΑΚΕΛ-Αριστερά-Νέες Δυνάμεις και των μελών της βουλευτών της ΔΗΠΑ-Συνεργασία και του Κινήματος Οικολόγων-Συνεργασία Πολιτών, εισηγείται στην ολομέλεια του σώματος την ψήφιση της πρότασης νόμου σε νόμο ως αυτή τροποποιήθηκε σύμφωνα με τα πιο πάνω.

Τα μέλη της επιτροπής βουλευτές της κοινοβουλευτικής ομάδας του Δημοκρατικού Κόμματος επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

29 Μαΐου 2023

Αρ. Φακ.: 23.02.064.018-2023

ΧΑ/Ελ.Π